Eftir því sem ég kemst næst telja flestir þeir sem eru stimplaðir „ nýfrjálshyggjumenn ” af andstæðingum sínum sig sjálfir aðhyllast klassíska frjálshyggju . Á seinni hluta 20. aldar blandaðist frjálshyggja í auknum mæli saman við jafnaðarstefnu . En þeim sem sjálfir kalla sig frjálshyggjumenn ( á ensku „ libertarians ” ) þykir heldur lítið til hennar koma og þar hafa þeir Mill nokkuð örugglega á sínu bandi . Eigi að finna eitthvað sem skilur á milli frjálshyggju nútímans og stjórnmálaskoðana Johns Stuart Mill má kannski helst nefna að Mill á síður samleið með íhaldsmönnum . Hér verður þó að hafa þann fyrirvara á að frjálshyggjumenn nútímans eru ekki einlit hjörð og mörgum þeirra er ekki síður í nöp við íhaldssemi en jafnaðarstefnu .